בס"ד , ניסן תשפ"ה , פרשת שמיני, מברכין את חודש אייר

להורים ולבנים היקרים מאוד

שלום רב.

**יום הזיכרון לשואה ולגבורה** – יום זה הוא אחד מימי השיא בישיבה. כידוע לכולם הנושא של השואה קרוב לליבי ואנחנו משתדלים מאוד להסביר לתלמידים שכולנו חייבים להמשיך את מה שששת המיליונים רצו אך לא הצליחו לעשות. המשמרת והאחריות כרגע על עם וארץ ישראל וכמובן תורת ישראל היא אצלנו , בדורנו, והבנים יהיו חייבים להעביר אחריות זו לבנים ולנכדים שלהם. התקיימו השנה 2 טקסים משמעותיים. הראשון לבני כיתות ז'-ח', והשני לבני כיתות ט'-י"ב. בטקסים השתתפו הרב ישראל וייס – הרב הראשי לצה"ל בעבר שסיפר על אביו ששרד את השואה ועל מסעות לפולין שהוביל לחיילי ומפקדי צה"ל . השיחה הייתה מרתקת מאוד. לבני החטיבה דיברה הגברת לבקוביץ'- דור שני לניצולת שואה מהולנד. השיחה הייתה מרתקת והבנים הקשיבו בקשב רב. מובילי הטקס היו בני כיתות י"ב שחזרו לפני פסח מהמסע לפולין. הטקסים היו מכובדים מאוד  .

**תודה רבה** לרבנים – הרב אלעזר אוליאל והרב משה מלר – הרכזים החברתיים על הכנת הטקסים המשמעותיים ולרב לאוב- ר"מ י"ב שהביא לפני הבנים רשמים חשובים מאוד מהמסע האחרון בפולין שהשתתף בו.

**ערב יום הזיכרון לחללי מערכות ישראל - ביום שלישי הקרוב א' אייר, ערב יום הזיכרון - נקיים טקס בישיבה לזכר נופלי הישיבה בהשתתפות הורי הישיבה, הבנים ובוגרי הישיבה .** הטקס יתחיל בשעה 19:40. כעשרים דקות לפני הצפירה. הטקס יתמקד בחללי הישיבה במלחמת חרבות ברזל ובעיקר בחייל רס" מירון גרש הי"ד שהוריו יהיו איתנו, וכן ברב איתמר בן גל הי"ד , ר"מ של כיתה ח' , שבדרכו מהישיבה לביתו בהר ברכה נרצח בצומת אריאל. הוריו ובני משפחתו יהיו שותפים איתנו בערב זה.

**חשוב לנו מאוד שכל הורי הישיבה, הבנים ובוגרי הישיבה שיגיעו במדים ישתתפו בטקס חשוב זה.** רצ"ב ההזמנה לטקס.

**יום הזיכרון לחללי מערכות ישראל** - ביום רביעי הקרוב  יצאו בני הישיבה לבתי הקברות הצבאיים להשתתף ולהתייחד יחד עם כל עם ישראל בטקסים . בני כיתות ז' יצאו לגב"ש להשתתף בטקס לחללי דקר יחד עם חיילי ומפקדי חיל הים. בני כיתות ח' יישארו בישיבה לטקס מיוחד ומרשים להנצחת בוגרי הישיבה. בני כיתות ט' ישתתפו בטקס שייערך בבית הקברות הצבאי בסגולה בפתח תקווה שם נטמן בוגרנו היקר- סגן מירון גרש הי"ד. בני כיתות י' ישתתפו בטקס בקרית שאול ושם הם יהיו צמודים למשפחות שיקיריהם איבדו את אחד או אחת מבני המשפחה במלחמת "חרבות ברזל" , בני י"א ישתתפו בטקס בבית הקברות הצבאי בראש העין שם נטמן בוגרנו היקר סרן איתי מאוד הי"ד ובני י"ב ישלימו את המסע לפולין שהסתיים לפני 3 שבועות וישתתפו בטקס בבית הקברות המיוחד מאוד בקרית ענבים. לאחר הטקסים ישובו הבנים לישיבה וישוחררו הביתה לחופשת יום העצמאות.

**סמינריון לבני כיתות ז' בכפר עציון .** בני כיתות ז' יצאו אי"ה ביום ראשון הקרוב לסמינריון בכפר עציון. נושא הסמינריון – "עשרת ימי תשועה" . הסמינריון יתקיים בימים ראשון ושני הקרובים . הרמי"ם ומדריכי מדרשת כפר עציון יעבירו את הסמינריון .  **רצ"ב אישור יציאה לסמינריון**.

**סמינריון ימי תשועה וקוממיות – בני כיתות ט' ברמות שפירא .** בימים ראשון ושני, ו'-ז' אייר תשפ"ה יצאו בני כיתות ט' לסמינריון במדרשת רמות שפירא שבמושב בית מאיר. הסמינריון בהדרכת מדרשות שער הגיא ורמות שפירא יעסוק בנושא - עשרת ימי תשועה- הימים שבין זיכרון ימי שואה לעליה וקוממיות, מעבדות לחרות ובדרך לעצמאות והנהגה באופן פרטי ולאומי**.  רצ"ב אישור יציאה לסמינריון**.

**סיור העשרה במדעים – בני כיתות ט' במכון ויצמן ברחובות**. במסגרת לימודי המדעים והעשרה במקצוע זה יצאו בני ט' אי"ה ביום שלישי א' אייר ה-29.4.25  לסיור במכון וייצמן. **תודה רבה לרכזת המקצוע בישיבה – הגברת טליה זינגר לארגון היום ולתוכנית המצפה לבנים.**

**האקתון – הורים ובני כיתות י' בנושא "ממשבר למפנה" בישיבה.** ביום שני הקרוב ל' ניסן 28/4 בשעה 19.00 נקיים בישיבה ערב פתיחה להאקתון בנושא "משבר האקלים". אנחנו כבר מספר שנים עוסקים בנושא – ההתחממות הגלובלית – למה זה אמור לעניין אותנו ??? **כולנו מצפים ומתרגשים לקראת הרצאתו של פרופסור להנדסה כימית מר עדי וולפסון מאוניברסיטת בן גוריון, פעיל מאוד בנושאי איכות הסביבה והקיימות בישראל.**

**הערב חשוב מאוד ואנו מבקשים מאוד שכל ההורים ישתתפו בערב זה.**

**תודות רבות – למנהל התיכון הרב אריק פוגלמן שמוביל את האקתונים בישיבה כבר מספר שנים יחד עם סגניתו הגברת יעל אריאל .**

**ערב מגמות – הורים ובני כיתות ט' –** ביום שלישי ח' אייר 6/5 בשעה 19.00 נקיים ערב מגמות לקראת עלייתם של בני ט' לכיתות י' אי"ה בשנה הבאה.

**חשוב מאוד להגיע לערב חשוב זה.** הצגת 10 המגמות בישיבה מראה במקצת את הקורה ב"ה בישיבתנו.

**ערב שורשים – סבתות , סבים , הורים ובני כיתות ז'.** ביום חמישי י' אייר 8/5 בשעה 19.00 אנחנו שמחים להזמין את הסבתות , הסבים , ההורים ובני ז' לערב שורשים מדהים, שמסכם את העבודות שבני ז' עשו במהלך השנה בעבודות השורשים. **חשוב מאוד להודיע כבר לסבתות ולסבים ולהורים, שהתאריך יהיה משוריין ביומנים.**

**תודה רבה מיוחדת לרב ספי וייל – מנהל חטיה"ב שמוביל בעוצמה רבה את עבודות השורשים במשך השנה ואת ערב השורשים.**

 **אסיפת הורים - כתות ז'– ח '– ט '– י'** . תתקיים אי"ה ביום שלישי ט"ו אייר 25/ 5/13  החל מהשעה  18:00  . סמוך למועד האספה נפתח אפשרות לרישום דרך אפליקציית הפגישונים.

* **\*ביום זה בשעה 17.**00 נציג לפני הורי ח' את התוכניות המיוחדות **בישיבתנו** –**תוכנית מכון לב** (תואר ראשון במדעי המחשב) עם הרקטור פרופסור דני בוכניק ממכון לב, ובשעה 17.45 נציג את **תוכנית מסלול בית מדרש** שתיפתח אי"ה בשנה הבאה.

**נקודה חשובה מפרשת השבוע – פרשת שמיני . (רלוונטית מאוד לכולנו)**

פרשתנו מתארת את היום השמיני של אהרן ובניו בתוך תוכי המשכן, הנפתח בהבאת הקרבנות. אנחנו יודעים כבר מפרשת צו שהיו 7 ימי מילואים , הכנת המשכן, הקמתו והורדתו מידי יום וביום השמיני-ח' ניסן הוא יום הקמת המשכן. ביום זה משה מזמין ב- "הזמנה מיוחדת" את אהרון להיכנס למשכן – **"קרב אל המזבח"** ותתחיל להקריב את הקורבנות.לכאורה זו הזמנה מיותרת, שהרי אהרון ניצב מול המזבח כבר מר"ח ניסן, והוא יודע את המוטל עליו. ובכל זאת זכה אהרן להזמנה אישית מפי משה: "**וַיֹּאמֶר מֹשֶׁה אֶל אַהֲרֹן קְרַב אֶל הַמִּזְבֵּחַ וַעֲשֵׂה אֶת חַטָּאתְךָ וְאֶת עֹלָתֶךָ, וְכַפֵּר בַּעַדְךָ וּבְעַד הָעָם… וַיִּקְרַב אַהֲרֹן אֶל הַמִּזְבֵּחַ וַיִּשְׁחַט אֶת עֵגֶל הַחַטָּאת אֲשֶׁר לוֹ".**

מדוע משה נדרש להגיד לאהרן **"קרב אל המזבח"** ? וכי לא ברור שכדי להקריב קרבנות יש להתקרב אל המזבח?!

**נקודה זו הוסברה בספרא**:

**קרב אל המזבח** ........ **כך אמר משה לאהרן אהרן אחי על מה נבחרת להיות כהן גדול? אלא שתשרת לפני הקדוש ברוך הוא. הגיס דעתך ובוא ועבוד עבודתך, ויש אומרים היה אהרן רואה את המזבח כתבנית שור והיה מתיירא ממנו וא"ל משה אחי לא ממה שאתה מתיירא ממנו, הגיס דעתך וקרב אליו לכך נאמר: קרב אל המזבח** (ספרא שמיני, א).

המדרש מתאר את אהרן עומד לפני המזבח אך מתמהמה ומסרב לגשת ולהקריב. המדרש מסביר שאהרן נזכר בחטא העגל וקפא על מקומו. בראותו את המזבח בדמות שור היה מתיירא שמא בכוח חטא זה למנוע ממנו להיות הכהן הגדול של עם ישראל. משה מצדו קיבל את ההתמהמהות של אחיו אהרן אולם חיזק אותו: **"שהיה אהרן בוש וירא לגשת. אמר לו משה למה אתה בוש, לכך נבחרת**". משה השיב לאהרן שעצם בושתו וסירובו לכהן במשכן בשל חלקו בחטא העגל, הם הראייה לכך שחזר בתשובה שלמה – ולכן אתה נבחרת !!!

דווקא הבושה והחרטה מאפשרות לאהרן להיות שליח ציבור של העם.

**מה ניתן ללמוד מדבר זה ????**

הדו-שיח שהתקיים בין אהרן למשה הוא שיעור חובה לכל איש המתמנה לכל משרה, אישית ובטח ציבורית. שלוחי ציבור צריכים לערוך חשבון נפש על מידת התאמתם להיות ראויים לשרת את הציבור. מצד אחד יש צורך שהאדם יצטייד בביטחון עצמי בזמן שנדרש למלא את תפקידו וייעודו, אולם מצד אחר הוא זקוק למידת ענווה שמא אינו ראוי.

**אך ניתן ללמוד דבר נוסף , שלצערנו קורה בהמון בתי כנסיות מידי יום.**

מחד, צריך שתהיה מידת הענווה והשאלה של האדם את עצמו – האם אני מתאים למשרה זו ?? אולם , צריך להיזהר גם מסירוב מוחלט . בו ניקח לדוגמא אדם שמבקשים ממנו לגשת ולהיות שליח ציבור . סירוב מתמשך עלול למנוע מהאדם המיועד להיות שליח ציבור ושליחות זו מתאימה לאותו אדם מאוד . מנגד הסתערות על קבלת תפקיד ציבורי גם היא אינה ראויה. חז"ל הדגימו לנו את האופן האידאלי שבו אדם נדרש ליטול תפקיד ציבורי. מה הדין של אדם שנתבקש להייות שליח ציבור בתפילה (חזן) ????

**תנו רבנן: העובר לפני התיבה – צריך לסרב, ואם אינו מסרב – דומה לתבשיל שאין בו מלח, ואם מסרב יותר מדאי – דומה לתבשיל שהקדיחתו מלח. כיצד הוא עושה – פעם ראשונה יסרב, שניה מהבהב, שלישית – פושט את רגליו ויורד".** ( מסכת ברכות ל"ד.)

נקודת המבט צריכה להיות שונה כשמבקשים ממך להיות חזן . מצד אחד יש לסרב ליטול תפקיד כה אחראי, ומצד אחר צריך להיזהר שלא לסרב יותר מדי שכן התבשיל עלול להקדיח ונחמיץ את השעה.

**כך הרגיש אהרן בבואו למזבח**: מצד אחד הוא הבין שמוטלת עליו אחריות, אולם בענווה גדולה הרגיש שאינו ראוי. חלפו בראשו מחשבות קשות, והוא נזכר ברגעים הקשים של חטא העגל, שצורף אליו בעל כורחו ונכווה קשות. משה אמר לו **"קרב אל המזבח"** – רק בעל מצפון ובעל ביקורת עצמית יכול להיות שליח ציבור של עם ישראל.

**שכוייח עצום !!!!!**

אוהבכם ומוקירכם מאוד

שבת שלום ומבורך ובשורות טובות לכולנו

שרגא פרוכטר – ראש הישיבה